### | | | | --- | --- | | | | | --- | | **Byråd** 31. oktober 2017 Sagsnr. 710-2016-14469 Dok.nr. 710-2017-231732 Sagsbehandler DPABS | | 130.                Anlægsbevilling til bygningsrenovering af Rønbækskolen - Åbent

###

|  |  |
| --- | --- |
| Tidl. politisk behandling | BY, 24.01.17, pkt. 8 |
| Forventet sagsgang | TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en
anlægsbevilling på 28,250 mio. kr. til bygningsrenovering af Rønbækskolen i
Hinnerup.

Der er i Budget 2017-20 afsat 3 mio. kr. i 2017, og i
budgetforslaget 2018-21 er der afsat 19,450 mio. kr. i 2018 og 7,200 mio. kr. i
2019 til projektet. Byrådet frigav 24. januar 2017 1,4 mio. kr. til
projektering og nedsatte samtidig en administrativ styregruppe.

Det rådgivende ingeniørfirma Øvli Møller har sammen med
Favrskov Kommune udarbejdet projektet. Efter afholdt licitation på projektet er
der gennemført forhandlinger med lavestbydende og i mindre omfang foretaget
tilpasninger af projektet, således det kan gennemføres, inden for den afsatte
budgetramme.

Projektet omfatter udskiftning af eksisterende
bølgeeternittag med nyt tagpaptag i alle skolefløjene, efterisolering med 200
mm isoleringsgranulat i tagrum og udskiftning af tagrender, taghætter og
nedløbsrør. Sternbeklædningen udskiftes til en vedligeholdelsesfri beklædning.
Samtidig opdateres skolens brandsikring. På mellemgangene udskiftes
PVC-tagbelægning med ny tagbelægning i tagpap med ny isolering, og der
etableres nye ovenlys.

En screening af indeklimaet i alle undervisningslokaler har
vist, at der er et dårligt indeklima med høje CO2 værdier. Der
etableres derfor mekanisk balanceret ventilation i undervisningslokaler og i
personalerum.

Renoveringen vil indebære væsentlige gener for
undervisningen, hvorfor det er nødvendigt med genhusning af elever og
medarbejdere. Genhusningen sker i en lejet pavillon, der midlertidigt opsættes
på parkeringspladsen ved [adresse], ligesom der opsættes en lejet køkkenvogn
til genhusning af skolens køkkenfaciliteter under renoveringen af skolens
administrationsfløj, hvor kantinen er placeret.

Renoveringen udføres i perioden november 2017 til oktober
2019. Arbejdet udføres etapevis af fem omgange. Hver etape vil vare omkring tre
måneder, og omfatter en skolefløj ad gangen. Oversigtsplan for renovering og
genhusning af Rønbækskolen er vedlagt som bilag.

**VURDERING**

Når renoveringen er gennemført vil Rønbækskolen fremstå i
god og vedligeholdt stand, og de energiforbedrende tiltag vil samlet set
medføre et betydeligt bedre indeklima og et sundt arbejdsmiljø for skolens
elever og medarbejdere.

**ØKONOMI**

Der søges om en anlægsbevilling på i alt 28,250 mio. kr.
finansieret af de afsatte rådighedsbeløb i budgettet til udskiftning af tag og
etablering af ventilationsanlæg på Rønbækskolen med 1,6 mio. kr. i 2017, 19,450
mio. kr. i 2018 og 7,2 mio. kr. i 2019. Rådighedsbeløbene i 2018 og 2019 indgår
i ”Budgetforslaget til budget 2018-21”, og anlægsbevillingen søges derfor under
forudsætning af, at budgetforslaget vedtages.

Projektets samlede anlægsøkonomi opgjort på aktiviteter
fremgår af tabel 1:

Tabel 1 – Anlægsøkonomi og finansieringsbehov - renovering
af [adresse]:

|  |  |
| --- | --- |
| **Aktivitet** | **Budget kr.** |
| Håndværkerudgifter inkl. uforudsete udgifter | 20.700.000 |
| Ekstern rådgivning | 1.200.000 |
| Intern bygherrerådgivning | 600.000 |
| Laurits Lund til forundersøgelser, forsikringer,  attester, flytteudgifter i forbindelse med genhusning,  klargøring af pavilloner, miljøsanering og vinterforanstaltninger | 2.170.000 |
| Udgifter til drift af byggeplads og pavilloner i byggeperioden | 600.000 |
| Udgifter til leje af pavilloner til genhusning i byggeperioden inkl. montering, opsætning og nedtagning efter leje, udgifter til opbevaring af inventar mm | 4.380.000 |
| **Anlægsudgifter i alt** | **29.650.000** |
| Projekteringsbevilling frigivet 24. januar 2017 | -1.400.000 |
| **Finansieringsbehov til bygningsrenovering af**  **Rønbækskolen** | **28.250.000** |

Der er fra og med 2020 budgetteret med et årligt nettobeløb
til afledte driftsudgifter på 100.000 kr. til el og serviceaftaler på de nye
ventilationsanlæg. Heri er indregnet besparelse på varmeudgiften som følge af
de energibesparende tiltag i projektet.

**INDDRAGELSE**

En administrativ styregruppe med repræsentanter fra
Rønbækskolens ledelse, medarbejdere og arbejdsmiljørepræsentant samt
repræsentanter fra ejendomscentret har konkretiseret og tilrettelagt
renoveringsprojektet og genhusning af elever og personale i byggeperioden.
Herudover er projektet forelagt repræsentanter for Rønbækskolens
skolebestyrelse og skolens personale, forældre, elever og brugere orienteres
løbende om projektet.

**INDSTILLING**

Direktøren for Teknik og Kultur indstiller til Byrådet:

1. At der gives en anlægsbevilling på
28,250 mio. kr. til projektets gennemførelse.

2. At anlægsudgiften finansieres af det afsatte
restrådighedsbeløb på 1,6 mio. kr. i 2017, og af de afsatte rådighedsbeløb i
budgetforslag 2018-21 på 19,450 mio. kr. i 2018 og 7,2 mio. kr. i 2019 til
udskiftning af tag og etablering af ventilationsanlæg på Rønbækskolen.

**BESLUTNING**

***Teknik- og Miljøudvalget, 5. oktober 2017:***

Fraværende:Sam Svendsen

Indstilles godkendt.

***Økonomiudvalget, 25. oktober 2017:***

Fraværende:Gerda Jensen, David Ravn

Indstilles godkendt.

**Bilag**

|  |  |
| --- | --- |
| Oversigtsplan for renovering og genhusning af Rønbækskolen | 710-2017-203805 |